text: V I I.
  Has ob caussas Romani non leges de moribus tulêre, sed constituerunt praefectos morum, pudoris, modestiae, privataeque disciplinae, nullis legibus, nulli inquisitioni obnoxios; qui pro arbitrio quemvis inhonestè actae aut suspectae vitae nomine notandi potestatem habuêre. Non testibus, tabulis, probationibus, interrogationibus, exceptionibusve apud eos locus. Tantae quippe auctoritatis vi instructos esse conveniebat, qui corrigendis illis civitatis moribus adhibebantur, qui ibi habitant & latent, ubi non penetrant jura; in quibus si litium ambages, & sollennes ordines judiciorum exigantur, & res & auctoritas evanescant.